Diari Oficial de la Generalitat Valenciana


Sumari del DOGV 2964, del 04-04-1997 (1997/1011)

DECRET 138/1997, d'1 d'abril, del Govern Valencià, de readscripció de centres i ensenyaments de titularitat pública existents a la província d'Alacant, a la Universitat Miguel Hernández.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/04/01/138/dof/vci/html**

### Dades del document

Número de DOGV
:   2964

Data del DOGV
:   04-04-1997

Secció del DOGV
:   DISPOSICIONS GENERALS

Número del document
:   1997/1011


Data del document
:   01-04-1997

Organisme emissor
:   Conselleria de Cultura, Educació i Ciència

Tipus de document
:   Decret

Correcció d'errades

DECRET 138/1997, d'1 d'abril, del Govern Valencià, de readscripció de centres i ensenyaments de titularitat pública existents a la província d'Alacant, a la Universitat Miguel Hernández.  
Per Llei 2/1996, de 27 de desembre, de la Generalitat Valenciana, es crea la Universitat Miguel Hernández d'Elx i s'hi integren diferents ensenyaments i centres de titularitat pública existents a la Universitat d'Alacant i a la Universitat Politècnica de València. Aquesta integració comportarà necessàriament l'acomodació de la gestió administrativa i la readscripció dels recursos humans i materials necessaris per a la posada en funcionament de la nova Universitat Miguel Hernández.  
La Disposició Transitòria quarta de la Llei 2/1996, habilita legalment al Consell per a aprovar la normativa reguladora de l'adscripció a la Universitat Miguel Hernández d'Elx dels ensenyaments i centres de titularitat pública existents a la província d'Alacant, en un termini màxim de tres mesos, a partir de l'entrada en vigor de la Llei 2/1996, de 27 de desembre, amb referència expressa dels dels recursos humans i materials corresponents als esmentats centres que es readscriuen i que permeten desenvolupar les funcions de la Universitat Miguel Hernández adequadament.  
Per això, a proposta de la conseller de Cultura, Educació i Ciència, de conformitat amb el Consell Jurídic Consultiu de la Comunitat Valenciana, i prèvia deliberació del Govern Valencià en la sessió del dia 1 d'abril de 1997.  
DISPOSE  
Article primer  
1. D'acord amb el que preveu l'article 3 i l'annex II de la Llei 2/1996, de 27 de desembre, de la Generalitat Valenciana, s'adscriuen a la Universitat Miguel Hernández els següents ensenyaments i centres de titularitat pública existents a la província d'Alacant:  
a) Centres i ensenyaments de la Universitat d'Alacant que es readscriuen a la Universitat Miguel Hernández:  
- La Facultat de Medicina (Campus de Sant Joan) i els ensenyaments conduents a l'obtenció del títol oficial de Llicenciat en Medicina.  
- Els ensenyaments conduents a l'obtenció del títol oficial de Diplomat en Estadística, organitzats actualment a la Facultat de Ciències de la Universitat d'Alacant.  
- L'Institut Universitari de Neurociència i les activitats de investigació relacionades amb aquest camp de la ciència que desenvolupe, així com els ensenyaments especialitzats i de tercer cicle que estiga organitzant.  
b) Centres i ensenyaments de la Universitat Politècnica de València que es readscriuen a la Universitat Miguel Hernández: l'Escola Politècnica Superior (Campus d'Orihuela) que imparteix els ensenyaments conduents a l'obtenció dels títols oficials de:  
- Enginyer Agrònom.  
- Enginyer Tècnic Agrícola, especialitat en Explotacions Agropecuàries.  
- Enginyer Tècnic Agrícola, especialitat en Hortofruticultura i Jardineria.  
- Enginyer Tècnic Agrícola, especialitat en Indústries Agràries i Alimentàries.  
2. L'adscripció dels ensenyaments i centres a què es refereix l'apartat anterior comportarà l'organització i la gestió d'aquests ensenyaments per part dels centres de la Universitat Miguel Hernández i d'acord amb l'assignació de titulacions a què es refereix l'article 2 de la Llei 2/1996, de 27 de desembre, de la Generalitat Valenciana, de creació de la Universitat Miguel Hernández d'Elx.  
Article segon  
1. Els béns, mitjans materials i drets de totes classes, de titularitat de la Universitat d'Alacant i de la Universitat Politècnica de València afectes als campus, centres i ensenyaments readscrits a la Universitat Miguel Hernández formaran part del patrimoni d'aquesta universitat.  
2. Del lliurament dels béns i drets esmentats, s'alçarán actes circumstanciades d'entrega i recepció en què figuraran com annexos, extractes dels inventaris de béns de la Universitat d'Alacant i de la Universitat Politècnica de València, on consten els béns objectes de mutació demanial, acompanyant certificació de la situació jurídica.  
3. Respecte dels contractes i els convenis en vigor, es produirà la subrogació automàtica de la Universitat Miguel Hernández en la titularitat dels drets constituïts sobre els béns transferits; com també ocorrerà en aquells contractes que afecten el funcionament dels béns esmentats sense perjudici dels drets de les parts afectades.   
4. En el cas dels ensenyaments conduents al títol oficial de Diplomat en Estadística, l'element de referència serà el departament, la docència del qual corresponga a aquesta titulació i la incorporació de béns i drets serà proporcional al personal docent que s'incorpore a la Universitat Miguel Hernández, d'acord amb allò que s'ha previst en l'article 3r d'aquest decret.  
5. Als efectes previstos en aquest article, en l'annex I d'aquest Decret es relacionen els béns immobles la titularitat dels quals es transfereix a la Universitat Miguel Hernández d'Elx.  
La resta de béns i drets objecte de readscripció seran concretats per la Comissió Tècnica prevista en la Disposició Transitòria Primera, apartat cinqué, abans del 30 de juny de 1997.  
Article tercer  
1. El personal docent i investigador de la Universitat d'Alacant i de la Universitat Politècnica de València necessari per a impartir la docència i/o desenvolupar investigació als centres i ensenyaments a què es refereix l'article 1r, que s'inclou en l'annex II d'aquest decret, s'integrarà en la Universitat Miguel Hernández. No obstant això, l'esmentat personal podrà exercir el dret a romandre en la seua universitat d'origen, per una sola vegada, mitjançant una sol·licitud dirigida a la Conselleria de Cultura, Educació i Ciència (Direcció General d'Ensenyaments Universitaris i Investigació) d'acord amb el model que figura com a Annex III d'aquest decret. En cas de no sol·licitar-ho, quedaran automàticament incorporats a les corresponents plantilles de la nova universitat.  
2. El personal d'administració i els serveis adscrits als centres i ensenyaments a què es refereix l'article primer i que s'inclou en l'annex IV d'aquest decret, s'integra en la Universitat Miguel Hernández. No obstant això, l'esmentat personal podrà exercir el dret a romandre en la seua universitat d'origen, i per una sola vegada, mitjançant una sol·licitud dirigida a la Conselleria de Cultura, Educació i Ciència (Direcció General d'Ensenyaments Universitaris i Investigació), d'acord amb el model que figura com a Annex V d'aquest decret. Cas de no sol·licitar-ho quedaran automàticament incorporats en les corresponents plantilles de la nova universitat.  
3. Les sol·licituds a què es refereixen els apartats anteriors es presentaran al registre general de la Conselleria de Cultura, Educació i Ciència, en el termini de quinze dies des de l'entrada en vigor d'aquest decret, i per qualssevol dels mitjans previstos en l'art. 38 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.  
4. A la vista de les sol·licituds presentades i en el termini d'un mes, comptat a partir de la finalització del termini previst en l'apartat anterior, el titular de la Conselleria titular de la Conselleriar de Cultura, Educació i Ciència acordarà sobre la permanència del personal docent i investigador i d'administració i de serveis en la seua universitat d'origen. Les resolucions es notificaran als interessats i als rectorats de les universitats i es publicaran en el Diari Oficial de la Generalitat Valenciana.  
Article quart  
1. Al personal que s'incorpore a les corresponents plantilles de la Universitat Miguel Hernández se li respectarà la totalitat dels drets que li corresponguen d'acord amb la categoria funcionarial o contractual que tinga i el règim de dedicació que exercisca el seu lloc de treball en el moment de la integració.   
El personal docent i investigador segregat s'integrarà en l'estructura departamental de la nova universitat en la forma que acorden els seus òrgans de govern, d'acord amb allò que s'ha establit en la normativa singular reguladora de la seua activitat.  
2. El personal funcionari d'administració i de serveis pertanyents a la Universitat Politècnica de València i a la Universitat d'Alacant que passe a prestar serveis com a personal de la nova universitat serà declarat per la seua universitat d'origen en la situació administrativa que legalment pertoque.  
3. Quan el personal docent i investigador o d'administració i de serveis que s'incorpore a la Universitat Miguel Hernández siga personal contractat en les universitats d'origen s'operarà una subrogació empresarial automàtica en els drets i les obligacions corresponents a la mateixa per part de la Universitat Miguel Hernández.  
Article cinqué  
1. Queden incorporades a les corresponents plantilles de la Universitat Miguel Hernández les places i els llocs de treball vacants dotats pressupostàriament, del personal docent i investigador i del personal d'administració i de serveis que es relacionen en els annexos VI i VII d'aquest decret.  
2. Els expedients d'oposicions i els concursos convocats per la Universitat d'Alacant i per la Universitat Politècnica de València, corresponents a les places vacants dotades pressupostàriament que s'esmenten en el paràgraf anterior, que es troben pendents de resolució a l'entrada en vigor d'aquest decret, seran resolts per la universitat que convoque, la qual mantindrà la competència per a la resolució dels recursos que s'interposen contra les corresponents resolucions.  
No obstant això, la resolució de nomenaments s'efectuarà per la Universitat Miguel Hernández.  
Abans de la realització de les proves o de la resolució dels concursos, la universitat convocant comunicarà als opositors o concursants l'adscripció de les vacants convocades a la Universitat Miguel Hernández.  
Article sisé  
1. La Universitat d'Alacant i la Universitat Politècnica de València donaran trasllat a la Universitat Miguel Hernández dels expedients i de la documentació administrativa i acadèmica relativa als mitjans personals i materials corresponents als centres, ensenyaments i serveis readscrits en els terminis que s'estableixen en la disposició transitòria primera.  
2. Les universitats d'origen seguiran tenint accés a la documentació corresponent als expedients acadèmics de les titulacions objecte d'adscripció a la Universitat Miguel Hernández, amb l'objecte de poder exercir la seua potestat de certificació.  
Article seté  
1. Els projectes d'investigació dirigits per professors que s'incorporen a la Universitat Miguel Hernández d'Elx, s'adscriuran a aquesta universitat; s'instrumentaran les transferències de crèdit necessàries entre les universitats d'origen i la Universitat Miguel Hernández, i es comunicarà el canvi d'adscripció a l'organisme o la institució que convoque i concedisca la corresponent ajuda. Quan els firmants d'un projecte estiguen adscrits a alguna de les universitats d'origen i a la Universitat Miguel Hernández, se subscriurà entre les universitats afectades el corresponent conveni que regule la participació dels investigadors sense menyscabament del desenvolupament del projecte.  
2. Els becaris d'investigació que desenvolupen treballs d'investigació dirigits per professors incorporats a la Universitat Miguel Hernández s'adscriuran a les corresponents àrees dels departaments d'aquesta universitat, s'instrumentarà la corresponent transferència de crèdit entre les universitats d'origen i la Universitat Miguel Hernández i es comunicarà el canvi d'adscripció a l'organisme o institució que convoque i concedisca la corresponent beca.  
3. Les universitats afectades, mitjançant conveni, establiran els mecanismes de participació del professorat de les mateixes als projectes d'investigació en curs.  
4. Els convenis i els contractes d'investigació subscrits per la Universitat d'Alacant i per la Universitat Politècnica de València que es referisquen a treballs dirigits per professors que resulten que resulten incorporats a la Universitat Miguel Hernández comportaran la subrogació automàtica d'aquesta universitat a la posició que ocupava la corresponent universitat d'origen com a part en el conveni o contracte.  
Article vuité  
En relació amb el conveni en vigor subscrit entre la Universitat d'Alacant i el Servei Valencià de Salud, la Universitat Miguel Hernández se subroga automàticament a la posició assumida en l'esmentat conveni per la Universitat d'Alacant respecte de tots aquells extrems del citat conveni que afecten o puguen afectar els centres i ensenyaments previstos en l'article 1 d'aquest decret.  
DISPOSICIONS ADDICIONALS  
Primera  
No es percebrà cap contraprestación económica pel trasllat d'expedients a la Universitat Miguel Hernández d'aquells alumnes que cursen estudis als centres i ensenyaments objecte de l'adscripció regulada en aquest decret.  
Segona  
Per tal de garantir l'ús comú dels serveis generals i de suport a la investigació, que amb aquest efecte especifique la Comissió Tècnica prevista en la Disposició Transitòria Primera, apartat cinqué, les universitats afectades formalitzaran els convenis interuniversitaris corresponents.  
DISPOSICIONS TRANSITÒRIES  
Primera  
1. Les activitats acadèmiques de la Universitat Miguel Hernández començaran el curs 97-98, d'acord amb allò que s'ha previst en la disposició transitòria primera de la seua llei de creació.  
2. Els ensenyaments objecte d'adscripció a la Universitat Miguel Hernández d'acord amb l'article 1r d'aquest decret continuaran sent impartits per les universitats d'origen durant el curs 1996-97.  
3. La integració dels centres, els mitjans materials i el personal d'administració i de serveis, s'efectuarà amb data 1 de juliol de 1997, amb el fi de poder atendre adequadament la preparació del pròxim curs, amb excepció dels expedients dels alumnes, l'entrega dels quals es farà efectiva el 30 de setembre de 1997. El personal d'administració i de serveis continuarà percebent les seues retribucions a les universitats d'origen fins el 30 de juny de 1997.  
4. La incorporació a la Universitat Miguel Hernández d'Elx dels ensenyaments i del personal docent i investigador produirà efectes amb data 1 octubre de 1997, i aquest personal percebrà les seues retribucions a les universitats d'origen fins el 30 de setembre de 1997.  
5. En el termini de quinze dies des de l'entrada en vigor d'aquest decret, es constituirà una comissió tècnica de seguiment i control del compliment de les transferències derivades del procés de readscripció, presidida per la directora general d'Ensenyaments Universitaris i Investigació de la Conselleria de Cultura, Educació i Ciència i integrada pels gerents de les tres universitats afectades que velaran pel compliment d'allò que s'ha disposat en aquest decret a fi que el 30 de setembre quede completat el procés de readscripció.  
Segona  
1. La gestió de naturalesa administrativa de l'alumnat de primer i segon cicle, corresponent a ensenyaments objecte d'adscripció a la Universitat Miguel Hernández, seguirà corresponent a la respectiva universitat d'origen durant el curs 96-97.  
2. Els programes de doctorat aprovats per als cursos 96-97 i 97-98 per les respectives comissions de doctorat de la Universitat d'Alacant i de la Universitat Politècnica de València, dirigits per professors incorporats a la Universitat Miguel Hernández, seguiran sent gestionats per les universitats d'origen, excepte que, mitjançant un conveni entre les universitats afectades, s'establisca el contrari.  
Tercera  
L'activitat docent dels centres i ensenyaments afectats per aquest decret es desenvoluparà, durant el curs 96-97, d'acord amb els plans d'organització docent aprovats per les respectives universitats d'origen.  
Quarta  
L'expedició de títols acadèmics corresponents als alumnes que cursen els ensenyaments objecte d'aquest decret iniciats en la Universitat d'Alacant i en la Universitat Politècnica de València amb anterioritat al curs acadèmic 97-98 i finalitzats en la Universitat Miguel Hernández correspondrà a aquesta universitat.   
Cinquena  
El personal d'administració i de serveis que s'incorpore a la Universitat Miguel Hernández, en virtut d'allò que s'ha disposat en aquest decret, mantindrà el dret a participar en els concursos de trasllat anteriors a la cobertura de les places vacants de la plantilla actual de les universitats d'origen contingudes en l'oferta d'ús de l'any 1997.  
Sisena  
Respecte dels expedients disciplinaris en curs, correspon a les universitats d'origen la seua instrucció i proposta de resolució, que resoldrà, en el seu cas, l'òrgan competent de la universitat en què estiga destinat el personal objecte de l'expedient incoat.  
DISPOSICIONS FINALS  
Primera  
A partir de l'entrada en vigor d'aquest decret i amb anterioritat a l'1 de juny de 1997, la Conselleria d'Economia i Hisenda autoritzarà, a proposta de la Conselleria de Cultura, Educació i Ciència, en l'annex de transferències corrents del programa 422.60 Ensenyaments Universitaris, les modificacions pressupostàries que corresponguen com a conseqüència d'allò que s'ha disposat en aquest decret.  
Segona  
Aquest decret entrarà en vigor l'endemà que es publique en el Diari Oficial de la Generalitat Valenciana.   
València, 1 d'abril de 1997  
El president de la Generalitat Valenciana  
EDUARDO ZAPLANA HERNÁNDEZ -SORO  
El conseller de Cultura, Educació i Ciència  
FRANCISCO E. CAMPS ORTIZ


Còpia Permalink ELI